इस बात की भी संभावना है कि आप ऑनलाइन सेवा देने वाले इन लोगों से कभी मिले भी न.बस थोड़ी सी फ़ीस के बदले ये आपके प्रोफाइल को शानदार बनाए रखने में आपकी पूरी मदद करेंगे.आजकल पूरा एक उद्योग है, जो लोगों और संस्थाओं को उनके ऑनलाइन प्रोफाइल का बेहतर प्रबंधन करने में मदद करता है.'वर्ल्ड ऑफ वारक्रॉफ्ट' ऑनलाइन गेम को क़रीब एक करोड़ लोग खेलते हैं जिनमें से बहुत से रोजाना 12 घंटे से अधिक इसमें लगे रहते हैं. ऐसे में यहाँ अपनी अलग पहचान बनाना खासा मुश्किल होता है. हालांकि यह खेल के नियमों के बिलकुल विपरीत है लेकिन फिर भी बहुत से 'एरेना बूस्टर' हैं जो लोगों को ऊंचे स्कोर हासिल करने में मदद करते हैं. 'एरेना बूस्टर' लोगों के बदले गेम खेलते हैं और जब उनका किरदार ऊंचा स्तर हासिल कर लेता है तो वे उन्हें सौंप देते हैं. हालाँकि इसके बदले वे फ़ीस लेते हैं.पूर्व एरेना बूस्टर फिलिप कारबुन ने बीबीसी को बताया कि किशोरावस्था में जब वे इस खेल के टॉप रेटेड प्लेयर थे तब लोग संदेश भेजकर उनसे मदद माँगते थे.यह संदेश दुनियाभर से आते थे. वे कहते हैं कि शुरू में तो मैं सिर्फ लोगों की मदद करना चाहता था, फिर मैं इसके बदले पैसे लेना लगा. उनसे सलाह माँगने वाले ज्यादातर अमीर लोग थे जो सऊदी अरब जैसे देशों में रहते थे.वे कहते हैं, "एक कंप्यूटर प्रोग्रामर के तौर पर मैं जल्द ही यह जान गया था कि कितना पैसा बनाया जा सकता है."फिलिप अब 25 साल के हैं और अपने द्वारा शुरू की गई एरेना बूस्टर कंपनी के लिए काम नहीं करते हैं. एक समय उनके साथ दस लोग काम करते थे और वे एक ग्राहक से 130 से 420 पाउंड तक लेते थे.ऑस्ट्रिया में रहने वाले फिलिप दावा करते हैं कि गेम कंपनियाँ इस तरह की गतिविधियों को रोकने का पूरा प्रयास करती हैं लेकिन फिर भी ये काम धड़ल्ले से होता है. एरेना बूस्टर आजकल प्रॉक्सी आईपी एड्रेस और वीपीएन (वर्चुअल प्राइवेट नेटवर्क) के जरिए अपने ग्राहकों को सेवाएं देते हैं ताकि वे कंपनियों की पकड़ में न आ सकें.फिलिप अब वर्ल्ड ऑफ वारक्रॉफ्ट नहीं खेलते हैं और पैसा कमाने के लिए अब अपने वीडियो पोस्ट करते हैं. वे कहते हैं, "मैंने इस खेल पर करीब बीस हजार घंटे खर्च किए और अंततः इसमें मेरी रूचि नहीं रही. मैं अब पैसा कमाने का नया जरिया पाकर खुश हूँ."डेन कोबैन मार्केटिंग एजेंसी एफएसटी ग्रुप में सोशल मीडिया विशेषज्ञ हैं. वे एक समय में कई ग्राहकों की सोशल मीडिया एक्टिविटी का प्रबंधन करते हैं. एक वक्त ऐसा भी था जब वे एक साथ 15 लोगों के ऑनलाइन खाते चलाते थे. वे कहते हैं कि कुछ लोग अपने आप में ब्रांड होते हैं. उन लोगों के लिए बात करने का लहजा मायने रखता है. प्रोफाइल में स्माइली का इस्तेमाल करना या न करना या गंभीरता दिखाना या न दिखाना इन लोगों के लिए अहम होता है.कोबैन की कंपनी कई तरह की सेवाएँ देती है. वे ऑनलाइन खातों के संचालन से संबंधित राय भी देते हैं और पूरे खाते के प्रबंधन का काम भी देखते हैं. उनकी फीस सेवाओं पर निर्भर करती हैं लेकिन नतीजे हमेशा ठोस ही होते हैं.वे कहते हैं कि मार्केटिंग में निवेश का रिटर्न साबित करना मुश्किल काम हैं लेकिन कुछ चीजें तो हैं जो निश्चित तौर पर सोशल मीडिया के जरिए की जा सकती हैं.वे कहते हैं, "आप फेसबुक या ट्विटर के जरिए आने वाले लोगों की संख्या जान सकते हैं और आप इसे आय से जोड़कर भी देख सकते हैं."सोशल मीडिया यदि इतना ही अहम है तो लोग फिर अपने खातों का प्रबंधन स्वयं ही क्यों नहीं करते?, इस बारे में कोबैन कहते हैं लोगों के लिए सबसे बड़ी चुनौती तमाम तरह के सोशल मीडिया से खुद को अपडेट रखना होता है.वे कहते हैं, "बहुत से लोग अभी फेसबुक और ट्विटर को ही सही से नहीं समझ पाए हैं जबकि इंस्टाग्राम, पिंट्रेस्ट और स्नैपचैट जैसी वेबसाइटें लगातार बढ़ रही हैं."रिकॉर्डधारी यॉचमैन सर रोबिन नॉक्स जॉनस्टन ट्विटर पर व्यक्तिगत रूप से न आने के अपने फैसले पर अभी तक टिके हैं. हालाँकि एक साल पहले ही उनके नाम से खाता बन गया था. फिलहाल करीब 700 लोग उन्हें फ़ॉलो करते हैं और उन्होंने 136 ट्वीट की हैं.बीबीसी से बातचीत में उन्होंने कहा, "मुझे समझाया गया था कि ट्विटर जरूरी है लेकिन व्यक्तिगत तौर पर मेरी इसमें कोई रूचि नहीं है. लेकिन मेरे साथ काम करने वाली टीम इस बात पर जोर देती रही कि मेरा ट्विटर खाता होना ही चाहिए. मैं राजी हो गया लेकिन स्वयं कुछ भी न करने की शर्त पर."अकेले बिना रुके पूरे ग्लोब का चक्कर लगाने वाले सर रॉबिन की क्लिपर वैंचर बोट एंपायर के चेयरमैन हैं. वे कहते हैं कि मैं अपना ट्वीट स्वयं लिखता हूँ और फिर उन्हें अपने ऑफिस भेज देता हूँ. वे कहते हैं कि जब मैं ज्यादातर ट्वीट्स को बेहद सांसारिक पाता हूँ तो मुझे नहीं लगता कि मैं कुछ मिस कर रहा हूं.जेम ब्रैडली ने इसी साल अपनी कम खर्च वाली तस्वीर सुधार सेवा शुरू की है. वे एक फोटो को सही करने के लिए 10 पाउंड से भी कम फीस लेते हैं. और थोड़े से और ज्यादा पैसे में वे कई तस्वीर सुधार संबंधी सेवाएँ उपलब्ध करवाते हैं.वे कहते हैं कि लोग अभी भी छुट्टियों पर घूम रहे हैं और उनके पास तस्वीरें सुधारने का काफी काम आ रहा है. वे कहते हैं, "हो सकता है बहुत सी तस्वीरें रोजमर्रा की हों लेकिन बहुत सी तस्वीरें जीवन में एक ही बार होने वाले लम्हों की भी होती हैं."ब्रैडली कहते हैं कि कुछ लोगों के लिए तस्वीरें ठीक करने वाले सॉफ्टवेयर इस्तेमाल करना बेहद चुनौतीपूर्ण काम होता है. कई लोगों के लिए तो बेहद सरल टूल इस्तेमाल करना भी मुश्किल होता है.कई बार तस्वीर को ठीक करने के लिए उन लोगों की जरूरत होती है जो तस्वीरों को समझते हैं.ब्रैडली ने बीबीसी को बताया कि वे अपने ग्राहकों की उम्र के बारे में रिकॉर्ड नहीं रखते हैं लेकिन ज्यादातर ग्राहक बढ़ती उम्र के हैं.उनकी सेवाएं रियल स्टेट एजेंटों के बीच भी खासी लोकप्रिय हो रही हैं. इनमें से ज्यादातर अपने फोन के जरिए तस्वीरें खींचते हैं.ब्रैडली कहते हैं, "कैमरा तो अच्छा होता है लेकिन लेंस का साइज और मौसम कई बार समस्या खड़ी कर देता है. हम तस्वीरें सीधी करते हैं, मैदान से गंदगी साफ कर देते हैं और आसमान को साफ और नीला कर देते हैं. और यह व्यापार विवरण अधिनियम के खिलाफ़ भी नहीं है."(बीबीसी हिन्दी के एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)